Karzay: Qo’shnilar yordamisiz tinchlikka erisha olmaymiz
Terrorchi guruhlar - Afg’onistonning asosiy bosh og’rig’i. Ular yurtni ayovsizlarcha barbod qilmoqda, deydi Karzay Turkiyadagi sammitda.
Uning aytishicha, terrorchi guruhlar - Afg’onistonning asosiy bosh og’rig’i. “Ular yurtni ayovsizlarcha barbod qilmoqda. Bu illatdan qutulishdan nafaqat biz yoki Pokiston, balki butun mintaqa manfaatdor”, - dedi Karzay. “Hindiston, Turkiya, Xitoy, Rossiya kabilar terrorizm qurboniga aylanishi mumkin. Xalqlarimiz xavfsizligi oyoqosti bo’lishi hech gap emas. Terror guruhlari va qoradori oqimi dastavval Afg’onistonni urar ekan, afg’on xalqi jon jahdi bilan qarshi olishmoqda. Biz butun boshli regionni balodan saqlab turgan qalqonmiz”, - dedi Hamid Karzay. Turkiya prezidenti Abdulla Gul Afg’onistonga yordam va’da qildi. “Afyun, inson savdosi va terrorga qarshi Afg’oniston yolg’iz kurasha olmaydi. Bu muammolar surunkali tus olib, mamlakat oyoqqa turishiga yo’l bermayapti. Afg’on xalqiga madad berish barchamiz uchun burchdir”, - dedi Abdulla Gul. Istanbulda 20 dan ziyod davlat va tashkilot vakillari ishtirokida o’tayotgan sammitda asosiy mavzu – xalqaro koalitsiya ketgach, Afg’onistonga barqaror, osuda davlatga yalanishda madad ko’rsatish. Afg’onistonda hozir 130 000 dan ziyod xorijiy qo’shin bor, aksariyati amerikalik. 2014-yilda xavfsizlik butunlay mahalliy armiya zimmasiga topshirilishi kerak bo’ladi. Sammit oldidan kecha Pokiston va Afg’oniston prezidentlari ko’rishgan. Bu ushrashuv va, umuman, anjumanni tashkillashtirgan Turkiya tomonlarni yarashtirmoqchi. Istanbuldagi konferensiyada Tojikiston, O’zbekiston va Turkmaniston diplomatlari ham qatnashmoqda. Turkiyada ta’lim olayotgan afg’onistonlik o’zbek ziyolisi Sobir Ahmad Burgut nazarida Markaziy Osiyo xavfsizlik masalasida Kobul bilan hamkorlik qilishi zarur.